Iktatószám: P/7-2/2023.

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2023. március 9-i, a Megyeháza Földszinti 5. sz. termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk**: Sok szeretettel köszönti a megjelenteket az együttes ülésen. 1 közös és 1 saját napirendi pont szerepel a meghívóban. Megállapítja, hogy a Térségfejlesztési Bizottság határozatképes. A napirendi pontokat szavazásra bocsátja.

**8/2023. (III.9.) TB számú határozat**

*A Zala Vármegyei Közgyűlés Térségfejlesztési Bizottsága az elnök által előterjesztett napirendet 6 igen szavazattal egyhangúan elfogadta.*

**Zakó László**: Tisztelettel köszönti a Pénzügyi Bizottság tagjait, Alelnök Urakat, a Hivatal dolgozóit és a megjelenteket. Megállapítja, hogy a bizottság minden tagja megjelent és határozatképes. A kiküldött napirendi pontokat szavazásra bocsátja.

**8/2023. (III.9.) PB számú határozat**

*A Zala Vármegyei Közgyűlés Pénzügyi Bizottsága az elnök által előterjesztett napirendet 5 igen szavazattal egyhangúan elfogadta.*

**Napirend tárgyalása**:

1. **Zala vármegye Integrált Területi Programjának (ITP 3.0) elfogadása.**

**Zakó László**: Felkéri Dr. Mester Lászlót a napirendi pont szóbeli kiegészítésére.

**Dr. Mester László:** A hétfői napon került kiküldésre az Irányító Hatóság által is elfogadott végleges indikátorokat tartalmazó táblázat. A Területfejlesztési Konzultációs Fórum megtárgyalta, az Irányító Hatóság minőségbiztosítás keretében áttekintette és jóváhagyta a dokumentumot. Ez már az ITP 3.0 változat, tehát nem előzetes ITP, melyben a módosítások zöld háttérrel szerepelnek.

**Zakó László**: Együttesen vitatjuk meg a napirendet. Van –e kérdés a napirenddel kapcsolatban. Elolvasta a kiküldött előterjesztést, alapvetően az önkormányzati törvényben foglaltaknak megfelelően ebben merül ki a feladatok többsége, amely alapvetően egy reszelt, csiszolt helyzet jövőbeni vágyálmokkal.

**Fodor Márk**: Ez egy nagyon fontos alapdokumentum. Az Európai Uniónak semmilyen jogköre sincs, hogy visszatartsa a pénzügyi forrásokat, mely egy háborús helyzetben az ország szuverenitása elleni támadás. A területi operatív programok elkészítésekor Zala megye szolgált példaként. Amikor a kormányzat minden megye programját visszaadta, akkor Zala megye programját kellett a legkevésbé javítani, továbbá ez adta a Balatoni területfejlesztési program alapját is. Csiszolás valóban. Álljon rendelkezésre forrás, és kerüljenek végrehajtásra a feladatok. Zalaegerszegen olyan fejlesztések kezdődtek, melyek nagyon fontosak, mint például a hadiipari fejlesztés, és általuk Európa térképére is rákerül a város, melynek 30-40 km-s kihatása van az agglomerációra. Kérdést nem tud feltenni. Komplett és kerek a napirendi pont, melyet szavazásra bocsát.

**9/2023. (III.9.) TB számú határozat**

*A Zala Vármegyei Közgyűlés Térségfejlesztési Bizottsága „Zala vármegye Integrált Területi Programjának (ITP 3.0) elfogadása” című napirendi pontot 6 igen szavazattal, egyhangúan elfogadta.*

**Zakó László**: Nem gondolta volna, hogy elnöktársától politikával dúsított hozzászólást hall. Nem kell mindent a háborús szankciókra fogni. Kéri a bizottsági tagokat, hogy aki egyetért a napirendi ponttal, az kézfeltartással jelezze.

**9/2023. (III.9.) PB számú határozat**

*A Zala Vármegyei Közgyűlés Pénzügyi Bizottsága „Zala vármegye Integrált Területi Programjának (ITP 3.0) elfogadása” című napirendi pontot 5 igen szavazattal egyhangúan elfogadta.*

**Zakó László**: Az együttes bizottsági ülést bezárja.

K.m.f.

Fodor Márk Zakó László

a Térségfejlesztési Bizottság elnöke a Pénzügyi Bizottság elnöke